**Sledi preteklosti**

ArchaeoLandscapes Europe je iniciativa, ki jo v okviru programa Kultura delno financira Evropska unija. Projekt združuje strokovnjake iz celotne Evrope, s skupnim ciljem, da bi okrepili uporabo sodobnih metod daljinskega zaznavanja v arheologiji in s pomočjo interaktivnih predstavitev prikazali evropsko kulturno dediščino širši javnosti.

Razstavo Sledi preteklosti smo postavili slovenski partnerji projekta: Center za preventivno arheologijo, Zavod za varstvo kulturne dediščine Slovenije, Oddelek za arheologijo Filozofske fakultete, Univerza v Ljubljani ter Inštitut za antropološke in prostorske študije pri Znanstvenoraziskovalnem centru Slovenske akademije znanosti in umetnosti. Prikazuje izbrane primere projekta ArchaeoLandscapes, s katerimi želimo osvetliti nove tehnologije, ki so arheologom v pomoč pri delu. Obiskovalci si lahko ogledajo, kako so bile te tehnologije uporabljene pri opazovanju arheoloških spomenikov in pokrajine v Sloveniji in preko vse Evrope.

Razstava prikazuje razvoj daljinskega zaznavanja v arheologiji od uporabe najzgodnejših letalskih fotografij do sodobnih brezpilotnih letalnikov in satelitov. Tehnike in koncepti so predstavljeni in ponazorjeni s primeri in študijskimi območji, ki so jih izbrali sodelujoči v projektu ArchaeoLandscapes. Zastopan je raznolik nabor veličastne evropske arheološke in kulturne dediščine.

**Ozadje**

V zadnjih šestdesetih letih je fotografiranje iz letala povsod po Evropi razkrilo več novih arheoloških najdišč kot kateri koli drug arheološki pristop razpoznavanja arheoloških sledi. Letalskemu fotografiranju so se sedaj pridružili satelitski posnetki, aero lasersko skeniranje (lidar) ter številne druge tehnike prospekcije iz zraka in tal. S skupnim imenom jih označujemo kot daljinsko zaznavanje, saj z njimi pridobivamo informacije o predmetih na in pod zemeljskim površjem ter oceani, ne da bi z njimi prišli v neposredni stik in jih poškodovali.

Daljinsko zaznavanje omogoča boljše razumevanje arheoloških najdišč, brez obsežnih izkopavanj. Tako lahko le z manjšimi izkopavanji zbiramo podatke o okolju in starosti najdišča. Kartiramo lahko vidnost najdišča ter analiziramo lego in odnose najdišč v prostoru. Predvsem pa daljinsko zaznavanje omogoča boljše razumevanje, kako so ljudje uporabljali in spreminjali prostor od prazgodovine do danes.

Geofizikalne meritve, kot so upornost prsti, georadar in magnetometrija, dajejo detajlne slike tega kar leži pod površjem. Zračno lasersko skeniranje (lidar) arheologom ponuja ogromno novih priložnosti, saj lahko navidezno odstranimo rastlinje in odkrijemo arheološka najdišča v gozdu. Z lidarjem lahko izdelamo detajlne zemljevide celotnih pokrajin. V letošnjem letu bo na primer končano snemanje celotne Slovenije. V geografskih informacijskih sistemih lahko podatke združimo z drugimi geografskimi informacijami in izdelamo raznolike zemljevide in analize preteklih pokrajin.

**Predstavljena področja**

Na razstavi je predstavljenih šest področij daljinskega zaznavanja ter njihova uporaba v arheologiji:

1. Letalska fotografija: Kako je fotografija omogočila pogled na arheologijo iz drugačne perspektive.
2. Arhivi letalskih fotografij: Raziščite fotografije, ki prikazujejo svet iz zraka v zadnjih sto letih in kakšne vse so možnosti njihove uporabe v sedanjosti.
3. Lidar: Izdelava trirazsežnih modelov pokrajine najdišč z laserskim skeniranjem.
4. Večspektralni detektorji: Opazovanje sveta in odkrivanje neznane arheologije onkraj vidnega spektra.
5. Geofizikalne meritve: Razkrivanje v prsti zakopanih arheoloških sledov s tehnologijo.
6. Integracija in dostopnost: Kako z združevanjem različnih podatkov daljinskega zaznavanja lahko bolje razumemo preteklost in kako rezultate atraktivneje predstavimo javnosti.

**Cilji razstave**

Razstava Sledi preteklosti daje nove usmeritve v slovenski arheologiji.

Njeni cilji so:

* Javnosti prikazati nove in vznemirljive tehnologije in znanost z osupljivimi in neobičajnimi slikami spektakularne arheološke dediščine.
* Spodbujanje širšega razumevanja in veljave arheološke in zgodovinske pokrajinske dediščine v Evropi.
* Javnosti ponuditi vpogled v raziskovanje arheološke in kulturne dediščine skozi znanost in najsodobnejše tehnološke postopke.

Vsebina razstave predstavlja vrh sodelovanja med 78 organizacijami iz 27 evropskih držav, ZDA in Avstralije.

**Kontakti**

Darja Grosman, Oddelek za arheologijo, FF, Univerza v Ljubljani, [apdarja2@outlook.com](mailto:apdarja2@outlook.com),

Tatjana Veljanovski, Inštitut za antropološke in prostorske študije ZRC SAZU, [tatjanav@zrc-sazu.si](mailto:tatjanav@zrc-sazu.si)


Matija Črešnar, Center za preventivno arheologijo, Zavod za varstvo kulturne dediščine Slovenije, matija.cresnar@gmail.com

|  |
| --- |
| Projekt ArchaeoLandscape Europe delno financira Evropska zveza v okviru programa Kultura 2007-2013. |





*Utrdba na Rtu Ljubljana je del sistema utrdb, ki nadzorujejo plovno pot skozi Ljubačka vrata med obalo in otokom Pagom. Slikovno gradivo: Darja Grosman, Univerza v Ljubljani, Filozofska fakulteta, Oddelek za arheologijo.*



*Mainz, glavno mesto dežele Rheinland-Pfalz, v zahodni Nemčiji. Fotografija, ki jo je posnelo ameriško vojaško letalo po osvojitvi mesta, prikazuje uničenje, nastalo med letalsko ofenzivo. Datum fotografije: 7. maj 1945. Slikovno gradivo: © National Collection of Aerial Photography (aerial.rcahms.gov.uk)*



*Rezultati upornostne metode na območju rimskega mesta Nauportus na mestu današnje Vrhnike, odkrivajo zelo podroben vpogled v tloris velikega rimskega skladiščnega kompleksa. Slikovno gradivo: Branko Mušič in Igor Medarič, Univerza v Ljubljani, Filozofska fakulteta, Oddelek za arheologijo.*